Suomenlahden meritaimenille suojelusuunnitelma - MTVuutiset.fi
Suomenlahden meritaimenille suojelusuunnitelma
Julkaistu 22.06.1999 09:42
Suomenlahden uhanalaisille meritaimenkannoille laaditaan käyttö- ja suojelusuunnitelma. Uudenmaan työvoima- ja elinkeinokeskuksen aloitteesta tehtävän suunnitelman tavoitteena on suojella Suomenlahden alkuperäiset, luontaisesti lisääntyvät meritaimenkannat ja vahvistaa niitä kestämään kohtuullinen kalastus merellä, rannikolla ja jokialueilla.
Suunnitelma perustuu meritaimenkantojen nykytilaa koskevaan selvitykseen, joka tehdään tämän vuoden aikana. Itse suunnitelma valmistuu ensi keväänä.
Suomenlahdelta nykyisin saatavat meritaimensaaliit perustuvat lähes kokonaan istutuksiin. Suomen puoleisten jokien alkuperäiset meritaimenkannat ovat hävinneet tai voimakkaasti taantuneet patoamisten, ruoppausten ja likaantumisen vuoksi. Kantojen olemassaoloa uhkaa lisäksi kalastus.
Suojelusuunnitelma laaditaan Riista- ja kalatalouden tutkimuslaitoksen ja Uudenmaan ympäristökeskuksen yhteistyönä. Sen rahoittavat Uudenmaan ja Kaakkois-Suomen työvoima- ja elinkeinokeskusten kalatalousyksiköt.